钦定古今图书集成/明伦汇编/闺媛典/第335卷 > 昭惠后周氏
## 钦定古今图书集成/明伦汇编/闺媛典/第335卷 > 昭惠后周氏

按《十国春秋》，南唐后主昭惠后周氏，小字娥皇，司徒
宗之女。十九岁归皇宫，通书史，善歌舞，尤工琵琶。尝
为寿元宗前，元宗叹其工，以烧槽琵琶赐之，盖元宗
宝惜之器也。后尝雪夜酣燕，举杯请后主起舞。后主
曰：“汝能创为新声则可矣。”后即命笺缀谱，喉无停音，
笔无停思，俄顷谱成，所谓“邀醉舞破”也。又有《恨来迟
破》，亦后所制。故唐盛时，《霓裳羽衣》最为大曲，乱离之
后，绝不复传。后得残谱，以琵琶奏之，于是“开元”、“天宝”
之遗音，复传于世。未几，后疾革，亲取元宗所赐琵琶
及平时约臂玉环，为后主别。越三日，殂于瑶光殿之
西室，时年三十有九。